**Informatīvais ziņojums**

**„****Par** **kapitālsabiedrību, kurās Vides aizsardzības un reģionālās attīstības ministrija ir valsts kapitāla daļu turētāja, finansiālo un darbības rezultatīvo rādītāju prognozēto izpildi 2013.gadā un plānu 2014.gadam”**

Saskaņā ar Likuma par budžetu un finanšu vadību 30.1 panta pirmo daļu, Vides aizsardzības un reģionālās attīstības ministrija (turpmāk – ministrija) ir sagatavojusi informatīvo ziņojumu par kapitālsabiedrību, kurās ministrija ir valsts kapitāla daļu turētāja (turpmāk – kapitālsabiedrības), prognozēto finansiālo un darbības rezultatīvo rādītāju izpildi 2013. gadā un plānotiem rezultatīviem rādītājiem 2014.gadā.

Informatīvajā ziņojumā iekļauta informācija par šādām kapitālsabiedrībām:

1. valsts akciju sabiedrība "Elektroniskie sakari", kas dibināta saskaņā ar Valsts pārvaldes iekārtas likuma (turpmāk – VPIL) 88.panta pirmās daļas 2, 3, 5 un 6 punktu (1.pielikums);
2. valsts sabiedrība ar ierobežotu atbildību "Latvijas Vides, ģeoloģijas un meteoroloģijas centrs", kas dibināta saskaņā ar VPIL 88.panta pirmās daļas 3 punktu (2.pielikums);
3. valsts sabiedrība ar ierobežotu atbildību „Vides investīciju fonds”, kas dibināta saskaņā ar VPIL 88.panta pirmās daļas 3 punktu (3.pielikums).

Informatīvajā ziņojumā netiek apskatīta valsts sabiedrība ar ierobežotu atbildību „Vides projekti”, kurai ar Rīgas pilsētas Vidzemes priekšpilsētas tiesas 2012.gada 4.jūlija nolēmumu pasludināta maksātnespēja. No 2012.gada 4.jūlijauzsākts maksātnespējas process, kas turpināsies arī 2014.gadā. 2013.gadā uzņēmumā netika nodarbināts neviens darbinieks.

Kapitālsabiedrību kopējie aktīvi 2013.gadā ir 41,43 miljoni *euro*, apgrozījums 10,06 miljoni *euro*, zaudējumi ir 0,83 miljoni *euro*, attiecīgi 2014.gadā kopējie aktīvi plānoti 40,25 miljoni *euro*, apgrozījums 12,24 miljoni *euro* un zaudējumi 0,45 miljoni *euro*.

*1.tabula*

*Kapitālsabiedrību darbību raksturojošie galvenie provizoriskie izpildes rādītāji 2013.gadā un plāns 2014.gadam*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Kapitālsabiedrības nosaukums** | **aktīvi (*euro*)** | | **apgrozījums (*euro*)** | | **peļņa (*euro*)** | | **pašu kapitāla atdeve (ROE)** | | **aktīvu atdeve (ROA)** | |
| **2013** | **2014** | **2013** | **2014** | **2013** | **2014** | **2013** | **2014** | **2013** | **2014** |
| VAS "Elektroniskie sakari" | 12 483 993 | 12 386 546 | 5 465 769 | 5 796 262 | -132 146 | -87 912 | -1,4% | -1,0% | -1,1% | -0,7% |
| VSIA „Latvijas vides, ģeoloģijas un meteoroloģijas centrs” | 22 206 373 | 21 140 560 | 4 441 480 | 6 243 263 | -713 314 | -361 438 | -3,4% | -1,8% | -3,2% | -1,7% |
| VSIA "Vides investīciju fonds" | 6 738 415 | 6 723 998 | 157 205 | 198 404 | 15 037 | 171 | 0,2% | 0,0% | 0,2% | 0,0% |
| ***Kopā:*** | ***41 428 781*** | ***40 251 104*** | ***10 064 453*** | ***12 237 928*** | ***-830 424*** | ***-449 179*** | ***-4,6%*** | ***-2,8%*** | ***-4,1%*** | ***-2,4%*** |

Zemāk trīs attēlos ar kapitālsabiedrību aktīvu, apgrozījuma un peļņas rādītājiem ilustrētas tendences pēdējo 3 gadu laikā un plāns 2014.gadam.

*1.attēls. Kapitālsabiedrību aktīvi 2011 - 2014.gadā, euro*

*2.attēls. Kapitālsabiedrību apgrozījums 2011 - 2014.gadā, euro*

*3.attēls. Kapitālsabiedrību peļņa 2011 - 2014.gadā, euro*

Reizi ceturksnī kapitālsabiedrības atskaitās Vides aizsardzības un reģionālās attīstības ministrijai par tāmes un rezultatīvo rādītāju izpildi.

Ziņojuma turpinājumā raksturota katras kapitālsabiedrības darbība.

**Valsts akciju sabiedrība "Elektroniskie sakari"**

Valsts akciju sabiedrība "Elektroniskie sakari" (turpmāk – VAS ES) darbojas saskaņā ar Latvijas Republikas Elektronisko sakaru likumu, Komerclikumu, likumu „Par valsts un pašvaldību kapitāla daļām un kapitālsabiedrībām” un citiem normatīvajiem aktiem.

No būtiskākajiem aspektiem jāatzīmē, ka 2013. gadā VAS ES ir kļuvusi atvērtāka un aktīvāka komunikācijā ar klientiem (septembrī notika Klientu dienas, nākamās Klientu dienas plānotas 2014. gada janvārī). Kā arī 2013. gadā VAS ES ir turpinājusi attīstīt Radiofrekvenču spektra uzraudzības sistēmu, kā rezultātā ir paaugstinājusies darba efektivitāte. Radiofrekvenču spektra uzraudzības sistēmas pilnveidošana un attīstīšana plānota arī turpmākajos pārskata periodos.

Nozīmīgākie darbības riski saistīti ar nepietiekamu finansējumu Elektronisko sakaru likumā noteikto funkciju īstenošanai. Salīdzinājumā ar iepriekšējo gadu, 2014. gadā plānots zaudējumu samazinājums. Jāuzsver, ka salīdzinājumā ar iepriekšējo periodu, situācija ir būtiski uzlabojusies, jo 2013.gada 24. septembrī Ministru kabinets apstiprināja noteikumus Nr. 905 „Valsts akciju sabiedrības "Elektroniskie sakari" publisko maksas pakalpojumu cenrādis” kā ietvaros ir noteikts tiesiskais regulējums maksas piemērošanai par elektronisko sakaru tīklu ierīkošanas tehnisko projekta izskatīšanu. Tāpat 2013. gadā ir pieņemti grozījumi Elektronisko sakaru likumā, kā rezultātā Atrašanās vietas datu bāzes uzturēšanas funkciju - sākot no 2014. gada 1. februāra - veiks Iekšlietu ministrija. Savukārt likumprojekts „Grozījumi Elektronisko sakaru likumā” par elektronisko sakaru tīklu ierīkošanas un būvniecības pārraudzības funkcijas nodošanu pašvaldībām uz šo brīdi ir izskatīts Saeimā pirmajā lasījumā. Līdz ar to kopējais VAS ES zaudējumu samazinājums 2014. gadā ir tiešā veidā atkarīgs no tā, kurā laikā tiks pieņemti minētie grozījumi Elektronisko sakaru likumā.

VAS ES pamatdarbība nākamajā pārskata periodā būtiskos aspektos saglabāsies līdzšinējā - ar mērķi nodrošināt sekmīgu VAS ES funkciju un uzdevumu izpildi saskaņā ar Latvijas un starptautiskajiem normatīvajiem aktiem un veicināt stabilu uzņēmuma attīstību, līdz ar to VAS ES pamatdarbības rezultatīvie rādītāji 2014. gadā tiek plānoti līdzīgi kā 2013. gadā.

Nozīmīgākās investīcijas nākamos gados plānotas radiofrekvenču uzraudzības sistēmas pilnveidošanai, kā arī VAS ES informācijas tehnoloģiju sistēmas attīstīšanai, t.sk. pakalpojumu elektronizēšanai. VAS ES investīciju plānu paredzēts īstenot no uzņēmuma pašu līdzekļiem, kā arī, iespējams, piesaistot Eiropas Savienības fondu līdzekļus.

Sākot no 2010. gada, VAS ES saņem dotāciju no valsts budžeta Numerācijas datu bāzes uzturēšanai. 2014. gadam piešķirtais apjoms, tāpat kā 2013. gadā, ir 89237,-*euro*. Ar minētajiem līdzekļiem VAS ES plāno pilnībā segt ar Numerācijas datu bāzes uzturēšanu saistītās izmaksas.

Detalizēta informācija par VAS ES finansiālajiem un darbības rādītājiem pievienota 1.pielikumā.

**Valsts sabiedrība ar ierobežotu atbildību "Latvijas Vides, ģeoloģijas un meteoroloģijas centrs"**

VSIA „Latvijas Vides, ģeoloģijas un meteoroloģijas centrs” (turpmāk – VSIA LVĢMC) ir dibināta 07.07.2009. pamatojoties uz 01.07.2009. MK rīkojumu Nr.448 „Par valsts aģentūras „Latvijas Vides, ģeoloģijas un meteoroloģijas aģentūra” un Bīstamo atkritumu pārvaldības valsts aģentūras likvidāciju un valsts sabiedrības ar ierobežotu atbildību „Latvijas Vides, ģeoloģijas un meteoroloģijas centrs” dibināšanu”.

VSIA LVĢMC dibināšanas mērķis ir nodrošināt vides informācijas apkopošanu, uzkrāšanu un sniegšanu sabiedrībai un valsts un pašvaldību institūcijām, vides monitoringa veikšanu, zemes dzīļu resursu apzināšanu un izvērtēšanu, valstij piederošo bīstamo atkritumu apsaimniekošanas objektu apsaimniekošanu, radioaktīvo atkritumu un kodolobjektu drošu apsaimniekošanu, kā arī piedalīties valsts politikas īstenošanā ģeoloģijas, meteoroloģijas, klimatoloģijas, hidroloģijas, ūdens un gaisa kvalitātes, pārrobežu gaisa piesārņojuma ietekmes un radioaktīvo un bīstamo atkritumu apsaimniekošanas jomā.

VSIA LVĢMC veic likumos „Vides aizsardzības likums”, „Par piesārņojumu”, „Ķīmisko vielu likums”, „Aizsargjoslu likums”, „Par zemes dzīlēm”, „Iepakojuma likums”, „Ūdens apsaimniekošanas likums” un citos vides aizsardzību reglamentējošajos normatīvajos aktos VSIA LVĢMC noteiktos uzdevumus, kā arī augstāk minētajā 01.07.2009. MK rīkojumā Nr.448 noteiktos uzdevumus.

VSIA LVĢMC kopējie aktīvi 2013.gadā ir 22,21 miljons *euro*, apgrozījums 4,44 miljoni *euro*, zaudējumi 0,71 miljons *euro*. Attiecīgi 2014.gadā plānoti kopējie aktīvi 21,14 miljoni *euro*, apgrozījums 6,24miljoni *euro*, zaudējumi 0,36 miljoni *euro*.

VSIA LVĢMC 2013.gada provizoriskā pašu kapitāla atdeve (ROE) -3,4%, 2014.gada plānā – 1,8%. To ietekmē kopējie ilgtermiņa ieguldījumu amortizācijas atskaitījumi – ieguldījumi pamatkapitālā.

VSIA LVĢMC aktīvu atdeves rādītājs (ROA), kas parāda kapitālsabiedrību konkurētspēju, tāpat kā pašu kapitāla atdeves rādītājs 2014.gadā plānots negatīvs -1,7% (2013.gadā -3,2%) saistībā ar iepriekš minēto ilgtermiņa ieguldījumu amortizācijas atskaitījumiem.

VSIA LVĢMC plāno 2013.gadu pabeigt ar zaudējumiem. Zaudējumi radušies lielo ilgtermiņa ieguldījumu amortizācijas atskaitījumu dēļ.

VSIA LVĢMC ir noteikti tās darbību raksturojošie rezultāti (rādītājus skatīt 2.pielikumā): vides monitoringa informācijas palielinājums vienībās; vides informācijas datu bāzes uzturēšana dokumenta vienībās; sagatavoto vispārējo meteoroloģisko prognožu skaits; valsts ģeoloģijas fonda papildināšana ar dokumentu vienībām; bīstamo atkritumu kontroles mērījumu skaits u.c.

VSIA LVĢMC 2013.gadā saņēma valsts dotāciju par tai deleģēto valsts pamatfunkciju īstenošanu 2 607 313 *euro* apmērā:

* vides monitoringa un vienotas vides informācijas sistēmas veidošanai;
* vides informācijas datu bāzu uzturēšanai, papildināšanai un informācijas nodrošinājumam sabiedrībai;
* vispārējo meteoroloģisko prognožu sagatavošanai atbilstoši Civilās aizsardzības plānam; informācijas sagatavošanai VUGD un Valsts policijai; ārkārtas situāciju nodrošināšanai;
* zemes dzīļu izmantošanai;
* informācijas sagatavošanai atbilstoši valsts normatīviem, Eiropas Savienības prasībām un valsts saistībām starptautisko Konvenciju ietvaros; valsts pārstāvniecības nodrošināšanai;
* bīstamo atkritumu apsaimniekošanai.

VSIA LVĢMC 2014.gadā plāno valsts dotāciju par tai deleģēto valsts pamatfunkciju īstenošanu 2 623 463 *euro* apmērā.

2014. gada rezultatīvie rādītāji saistībā ar deleģēto valsts pamatfunkciju īstenošanu tiek plānoti līdzīgi 2013. gadam, tomēr pastiprināta uzmanība tiks veltīta tādu uzdevumu veikšanai kā upju baseinu apsaimniekošanas plānu izstrāde, Ūdens struktūrdirektīvas prasībām atbilstošas virszemes un pazemes ūdeņu kvalitātes monitoringa programmas ieviešana.

Lai arī 2013. gada zaudējumi ir mazāki nekā 2012. gada zaudējumi un šobrīd vēl neapdraud VSIA LVĢMC finansiālo stabilitāti, tomēr, lai nepieļautu arī turpmāku zaudējumu rašanos un kapitālsabiedrība 3 gadu laikā varētu strādāt bez zaudējumiem, ir nepieciešams turpināt realizēt VSIA LVĢMC Stratēģiju 2013-2014 (saskaņota ārkārtas dalībnieku sapulcē 28.01.2013.), lai zaudējumi un to cēloņi pārskatāmā periodā tiktu novērsti pilnībā. Kā būtiskākie darbības virzieni ir iezīmēti uzņēmuma rīcībā esošo resursu pārvaldības pilnveidošana, darbības produktivitātes paaugstināšana, augstākas pievienotās vērtības pakalpojumu izstrāde. Lai nodrošinātu šo izvirzīto uzdevumu izpildi, ir iezīmēti galvenie darbības virzieni, kas pakāpeniski tiek realizēti:

1. Pamatkapitālā ieguldītie pamatlīdzekļi ir pārvērtēti, kā arī pamatkapitālā ir iekļauti aktīvi, kas nav nepieciešami darbības nodrošināšanai, tai skaitā nekustamie īpašumi. Šobrīd ir uzsākta pamatlīdzekļu izvērtēšana. Saistībā ar pamatkapitālā ieguldītajiem nekustamajiem īpašumiem, lai nodrošinātu ekonomisku un lietderīgu to izmantošanu, ir izstrādāta Nekustamo īpašumu pārvaldības stratēģija, kas ir saskaņota kārtējā dalībnieku sapulcē 25.04.2013. Pašlaik ir noslēgts līgums ar valsts akciju sabiedrību „Valsts nekustamie īpašumi” un uzsākts nevajadzīgo nekustamo īpašumu atsavināšanas process;
2. Ir pārskatīta pakalpojumu sniegšanas politika un pakalpojumu cenas veidošanas metodika, lai tajā iekļautu visas (tai skaitā amortizācijas) izmaksas. Piešķirtajā valsts dotācija deleģēto uzdevumu izpildei neietver pilnu samaksu par amortizācijas izdevumiem tiem pamatlīdzekļiem, ar kuriem tiek nodrošināta šo uzdevumu izpilde. Rezultātā lieli zaudējumi rodas no tādiem objektiem kā Salaspils kodolreaktors, meteoroloģiskās novērojumu stacijas, seržu glabātuve utt.;
3. Tiek attīstīti jauni pakalpojumi un paplašināts noieta tirgus. Tiek piesaistīti kvalificēti darbinieki jaunu pakalpojumu attīstībai. Vienlaicīgi tiek attīstītas jaunas tehnoloģijas pakalpojumu apjoma palielināšanai.

Detalizēta informācija par VSIA LVĢMC finansiālajiem un darbības rādītājiem pievienota 2.pielikumā.

**Valsts sabiedrība ar ierobežotu atbildību "Vides investīciju fonds"**

Valsts sabiedrība ar ierobežotu atbildību „Vides investīciju fonds” (turpmāk – VSIA VIF) ir dibināts 28.04.1997. VSIA VIF dibināšanas mērķis ir vides piesārņojuma samazināšana, veicinot vides aizsardzības projektu realizāciju un palielinot pašvaldību un kapitālsabiedrību kapacitāti sagatavot un realizēt kvalitatīvus un efektīvus vides aizsardzības projektus no projekta idejas līdz tās īstenošanai. VSIA VIF darbība ir virzīta uz maksimālā vides uzlabojuma sasniegšanu, ieguldot finanšu resursus vides infrastruktūras sakārtošanas projektu realizācijā. VSIA VIF veic likumā "Par Latvijas Republikas dalību Kioto protokola elastīgajos mehānismos" noteiktos uzdevumus.

VSIA VIF kopējie aktīvi 2013.gadā ir 6,74 miljoni *euro*, apgrozījums 0,16 miljoni *euro*, peļņa 0,02 miljoni *euro*. 2014.gadā nav plānotas būtiskas izmaiņas.

VSIA VIF 2013.gada provizoriskā pašu kapitāla atdeve (ROE) 0,2%, 2014.gada plānā – 0,0%. VSIA VIF aktīvu atdeves rādītājs (ROA), kas parāda kapitālsabiedrību konkurētspēju, tāpat kā pašu kapitāla atdeves rādītājs 2014.gadā plānots pozitīvs.

VSIA VIF 2013.gadu plāno beigt ar peļņu.

VSIA VIF noteikti šādi darbību raksturojošie rezultāti (skat. 3.pielikumu): realizēto projektu skaits, izsniegtā aizdevuma summa; KPFI ieviešanas noslēgto līgumu skaits, administrēto resursu apjoms u.c.

VSIA VIF 2013. gadā saņēma dotāciju KPFI ieviešanas uzraudzībai 379 735 *euro* apmērā. 2014. gada rezultatīvie rādītāji saistībā ar deleģēto valsts pamatfunkciju īstenošanu tiek plānoti līdzīgi 2013. gadam.

Ministrija šobrīd veic analīzi, lai izvērtētu nepieciešamību, funkciju optimizācijas nolūkā 2014.gada laikā uzsākt VSIA VIF likvidācijas procesu un tās īstenoto valsts pārvaldes uzdevumu nodošanu ministrijas padotībā esošajai Valsts reģionālās attīstības aģentūrai. Pēc analīzes slēdzienā secinātā, Ministrija lems par tālākām darbībām ar VSIA VIF.

Detalizēta informācija par VSIA VIF finansiālajiem un darbības rādītājiem pievienota 3.pielikumā.

Pielikumā:

1.pielikums - Valsts akciju sabiedrības "Elektroniskie sakari" pārskats, *elektroniskā datne:* *1\_pielikums\_VASES\_parskats.xlsx*

2.pielikums - Valsts sabiedrības ar ierobežotu atbildību „Latvijas Vides, ģeoloģijas un meteoroloģijas centrs" pārskats, *elektroniskā datne:* *2\_pielikums\_LVGMC\_parskats.xlsx*

3.pielikums - Valsts sabiedrības ar ierobežotu atbildību „Vides investīciju fonds” pārskats, *elektroniskā datne:* *3\_pielikums\_VIF\_parskats.xlsx*

Ministrs E.Cilinskis

05.02.2014 15:30

1810

M.Klismets

VARAM Nodrošinājuma un kontroles departaments

Direktora vietnieks

t.67026496, maris.klismets@varam.gov.lv